ปค.จับราบคาบ บ่อนบางปะอิน ผีพนัน 122 คน
ชุดปฏิบัติการพิเศษกรมการปกครองยกกำลังกว่าครึ่งร้อยบุกทลายบ่อนใหญ่บางปะอิน จ.พระนครศรีอยุธยาลอบเปิดเล่นไฮโล ไพ่เสือมังกร และสลอตแมชชีนโจ๋งครึ่ม งัดแผนปฏิบัติการ ศรีอโยธยา ปิดประตูตีแมวบล็อกทางออกทุกด้านไล่ต้อนเซียนพนันชายหญิงได้ร้อยเปอร์เซ็นต์ถึง 122 คน ยึดอุปกรณ์การเล่นและเงินสดเกือบ 1 ล้านบาท คุมตัวดำเนินคดี 2 ข้อหา เตรียมประสาน ปปง.เอาผิดกฎหมายฟอกเงินซ้ำเจ้าหน้าที่ชุดปฏิบัติการ พิเศษกรมการปกครองบุกทลายบ่อนใหญ่ย่านบางปะอินได้เซียนพนันกว่า 100 คน เปิดเผยเมื่อเวลา 18.00 น. วันที่ 29 ก.ค.เจ้าหน้าที่ชุดปฏิบัติการพิเศษ กรมการปกครอง นำโดยนายสิรภพ นิยมเดช หัวหน้ากลุ่มงานบูรณาการภารกิจพิเศษ นายเจตน์พงศ์ โชคสวัสดิ์วรกุล หัวหน้ากลุ่มปฏิบัติการพิเศษสืบสวนสอบสวน ศูนย์ปฏิบัติการบังคับใช้กฎหมายพนักงานฝ่ายปกครอง สำนักการสอบสวนและนิติการ และนายวัชระ กระเเสร์ฉัตร์ นายอำเภอบางปะอิน จ.พระนครศรีอยุธยา นำกำลังกว่า 60 นายบุกจับบ่อนพนันภายใต้แผนปฏิบัติการ ศรีอโยธยา ในชุมชนสินทิวาธานี ต.สามเรือน อ.บางปะอิน หลังศูนย์ดำรงธรรม กระทรวงมหาดไทยรับเรื่องร้องเรียนว่ามีบ่อนขนาดใหญ่เปิดเล่นกันอย่างโจ๋งครึ่มพบบ่อนดังกล่าวเป็นอาคารชั้นเดียว เนื้อที่ราว 350 ตารางวา ปิดทึบทุกด้านคล้ายโกดังเก็บของ มีรถยนต์และรถจักยานยนต์จำนวนมากจอดรอบบริเวณบ่อน ทางเข้าบ่อนเป็นประตูบานเลื่อนอัตโนมัติ มีคนเฝ้าประตูทางเข้าบ่อนตลอดเวลา ภายในพบเป็นห้องโถงกว้างติดตั้งเครื่องปรับอากาศเย็นฉ่ำ แบ่งพื้นที่จัดให้เล่นการพนันเป็นสัดส่วน มีทั้งโต๊ะไฮโล 1 โต๊ะ พนันไพ่เสือมังกร 3 โต๊ะ สลอตแมชชีน 4 ตู้ มีพนักงานคอยให้บริการรับแลกชิปแทนเงินสด รวมถึงโต๊ะอาหารและเครื่องดื่มไว้บริการอย่างดี เมื่อเห็นเจ้าหน้าที่บรรดานักพนันกว่า 100 คนพากันแตกตื่น แต่ไม่มีใครหนีออกไปได้ เนื่องจากชุดปฏิบัติการปิดประตูออกไว้ทุกด้านเจ้าหน้าที่คุมนักพนันได้ 122 คน แยกเป็นชาย 49 คน และหญิง 73 คน ฝ่ายเจ้ามือ 28 คน ฝ่ายผู้เล่น 94 คน เซียนพนันส่วนใหญ่ทำงานอยู่ในนิคมอุตสาหกรรมโรจนะ จ.พระนครศรีอยุธยา และบริเวณใกล้เคียง ยึดอุปกรณ์การเล่นทั้งไฮโล ไพ่เสือมังกร ตู้สลอตแมชชีน เงินสด 939070 บาท พบบัญชีเงินหมุนเวียนภายในบ่อนวันละ 1200000- 1300000 บาท โดยมีนายเปี่ยมศักดิ์ กิตติชีวเวช และนายอาชวิน อ่ำปรีดา เป็นผู้ดูแลบ่อนการพนัน แต่ทั้งคู่ยังให้การปฏิเสธ จึงนำผู้ต้องหาทั้งหมดบันทึกจับกุมที่ว่าการอำเภอบางปะอิน ข้อหาร่วมกันลักลอบจัดให้มีการเล่นการพนันโดยผิดกฎหมาย และฝ่าฝืนข้อกำหนดตาม พ.ร.ก.การบริหารราชการในสถานการณ์ฉุกเฉินฯ ก่อนนำส่งพนักงานสอบสวน สภ.บางปะอิน ดำเนินคดี และจะประสานสำนักงาน ปปง. เพื่อดำเนินการขยายผลตามกฎหมายการฟอกเงินต่อไป
ชุดปฏิบัติการพิเศษกรมการปกครองยกกำลังกว่าครึ่งร้อยบุกทลายบ่อนใหญ่บางปะอิน จ.พระนครศรีอยุธยาลอบเปิดเล่นไฮโล ไพ่เสือมังกร และสลอตแมชชีนโจ๋งครึ่ม งัดแผนปฏิบัติการ ศรีอโยธยา ปิดประตูตีแมว
ข่าวหน้า 1,ชุดปฏิบัติการพิเศษกรมการปกครอง,บุกทลายบ่อน,ปกครองจับบ่อน,จับบ่อน,อ.บางปะอิน,ข่าววันนี้,ข่าวทั่วไป